LT Europos Sąjungos oficialusis leidinys C 360/37

Tarybos motyvų pareiškimas. Per pirmąjį svarstymą priimta Tarybos pozicija (ES) Nr. 13/2015 siekiant priimti Europos Parlamento ir Tarybos direktyvą dėl kelionės paslaugų paketų ir susijusių kelionės paslaugų rinkinių, kuria iš dalies keičiami Europos Parlamento ir Tarybos reglamentas (EB) Nr. 2006/2004 ir Direktyva 2011/83/ES bei panaikinama Tarybos direktyva 90/314/EEB

(2015/C 360/02)

I. ĮVADAS

1. 2013 m. liepos 9 d. Komisija pateikė pasiūlymą, grindžiamą Sutarties 114 straipsniu, ir komunikatą „Kelionės paslaugų paketų taisyklės skaitmeniniame amžiuje“.

2. 2013 m. rugsėjo 6 d. Taryba nusprendė pasikonsultuoti su Ekonomikos ir socialinių reikalų komitetu; jis priėmė nuomonę 2013 m. gruodžio 11 d.2013 m. rugsėjo 19 d. Taryba nusprendė pasikonsultuoti su Regionų komitetu; jis priėmė sprendimą neteikti nuomonės.

3. 2014 m. kovo 12 d. Europos Parlamentas priėmė poziciją per pirmąjį svarstymą, pasiūlydamas 132 Komisijos pasiūlymo pakeitimus. 2014 m. lapkričio mėn. Europos Parlamentas paskyrė Birgit COLLIN-LANGEN (PPE/DE) naująja pranešėja, kadangi ankstesnis pranešėjas Hans Peter MAYER (PPE/DE) nesiekė būti perrinktas.

4. Vartotojų apsaugos ir informavimo darbo grupė pradėjo svarstyti pasiūlymą 2013 m. rugsėjo mėn. Komisijos atliktas poveikio vertinimas buvo išnagrinėtas per pirmąjį darbo grupės posėdį dėl šio dokumento. Atlikus šį nagrinėjimą paaiškėjo, kad delegacijos iš esmės pritaria atliktame poveikio vertinime Komisijos taikomiems metodams ir kriterijams.

5. 2014 m. gruodžio 4 d. COMPET taryba priėmė bendrą požiūrį, o juo buvo remiamasi kaip įgaliojimais pirmininkaujančiai valstybei narei pradėti derybas su Europos Parlamentu (dok. 16054/14).

6. Buvo surengti keturi neoficialaus trišalio dialogo susitikimai: 2015 m. vasario 4 d., kovo 5 d., balandžio 22 d. ir gegužės 5 d. Gegužės 5 d. surengtame susitikime Europos Parlamentas ir pirmininkaujanti valstybė narė preliminariai susitarė dėl bendro kompromisinio dokumentų rinkinio, kuriame užtikrinama tinkama skirtingų interesų pusiausvyra.

7. Atsižvelgdama į šias aplinkybes, 2015 m. gegužės 28 d. posėdyje COMPET taryba priėmė politinį susitarimą, kaip išdėstyta dok. 8969/15 ir 8969/15 COR 1.

8. Po to 2015 m. birželio 17 d. laišku Europos Parlamentas informavo Tarybą, kad Europos Parlamentas pritars Tarybos pozicijai be pakeitimų per antrąjį svarstymą.

II. TIKSLAS

9. Bendras pasiūlymo tikslas – pagerinti vidaus rinkos veikimą ir užtikrinti aukšto lygio vartotojų apsaugą kelionės paslaugų paketų sektoriuje. Galiojančia direktyva, priimta 1990 m., buvo nustatytos atostogų paketus, kuriuos paprastai sudaro keleivių transporto ir apgyvendinimo paslaugos, įsigyjančių keliautojų teisės. 2002 m. Teisingumo Teismo nutarimu išaiškinta, kad sąvoka „iš anksto parengtas turizmo paslaugų derinys“ taip pat apima kelionės paslaugas, kurias, klientui išreiškus konkrečius pageidavimus, sujungia kelionių agentas prieš abiem šalims sudarant sutartį. Nepaisant minėto Teisingumo Teismo nutarimo, liko neaišku, kokiu mastu direktyva taikoma šiuolaikiniams kelionės paslaugų sujungimo būdams.

III. PER PIRMĄJĮ SVARSTYMĄ PRIIMTOS TARYBOS POZICIJOS ANALIZĖ

A. Bendra informacija

10. Tarybos ir Europos Parlamento pasiektu susitarimu pirminis Komisijos pasiūlymas buvo pakeistas ir iš dalies performuluotas. Siekiant padėti užtikrinti tinkamą vidaus rinkos veikimą ir aukšto lygio vartotojų apsaugą, tikslas yra sumažinti teisinį nenuoseklumą, sudaryti vienodas sąlygas ir sustiprinti Europos turizmo rinką sistemingai šalinant tarpvalstybinės prekybos kliūtis.

B. Pagrindiniai politikos klausimai

11. Suderinimo lygis (2 straipsnio 3 dalis ir 4 straipsnis)

Atsižvelgdama į Europos Parlamento pakeitimą, Taryba įrašė konkretų naują straipsnį dėl suderinimo lygio, akcentuodama maksimalaus suderinimo principą, ir papildė jį dar viena dalimi (iš Vartotojų teisių direktyvos), kuria apsaugoma nacionalinė sutarčių teisė. Taikant šį principą siekiama užtikrinti didesnį rinkos, visų pirma internetinės, skaidrumą, kad būtų padidintas keliautojų pasitikėjimas ir paskatinta paklausa.

12. Paketo apibrėžtis – susietųjų spustelėjimų įtraukimas (3 straipsnio 2 dalies b punkto v papunktis ir 13 konstatuojamoji dalis)

Europos Parlamento prašymu Taryba sutiko paketo apibrėžtyje palikti vadinamuosius „susietuosius spustelėjimus“. Susietieji spustelėjimai vyksta tuo atveju, kai bent dviejų skirtingų tipų kelionės paslaugos įsigyjamos iš atskirų prekiautojų naudojantis susietosiomis internetinio užsakymo sistemomis ir kai vienas prekiautojas ne vėliau kaip per 24 valandas perduoda kitam prekiautojui keliautojo vardą ir pavardę, el. pašto adresą ir išsamią informacija apie mokėjimą. Be to, buvo įtraukta peržiūros nuostata, pagal kurią praėjus trejiems metams po direktyvos įsigaliojimo Komisija turi įvertinti pirmiau nurodytos nuostatos veiksmingumą, visų pirma susietųjų spustelėjimų apibrėžtį, ir gali pateikti pasiūlymą dėl teisėkūros procedūra priimamo akto.

13. Susijusių kelionės paslaugų rinkiniai (3 straipsnio 5 dalis ir 19 straipsnis)

Susijusių kelionės paslaugų rinkinių (iš pradžių angl. k. vadintų „assisted travel arrangements“), apibrėžtis toliau išplėtota nurodant, kad turi būti pasirenkamos skirtingos kelionės paslaugos, keliautojui už jas sumokant atskirai. Be to, nurodyta, kad prekiautojas turi tikslingai padėti įsigyti papildomų kelionės paslaugų iš kito prekiautojo, o atitinkama sutartis su tokiu kitu prekiautoju turi būti sudaryta ne vėliau kaip per 24 valandas po pirmosios kelionės paslaugos įsigijimo patvirtinimo. Ši apibrėžtis apima tokį atvejį, kai keliautojas perka skirtingų tipų kelionės paslaugas tai pačiai kelionei ar toms pačioms atostogoms atlikdamas atskirus sandorius, kai įsigyti tokias paslaugas padeda prekiautojas, tačiau kai nėra nė vieno iš kriterijų, kuriais remiantis kelionės paslaugų derinys laikomas paketu. Tuo siekiama užtikrinti, kad pirkdamas susijusių kelionės paslaugų rinkinį keliautojas būtų apsaugotas prekiautojo, padedančio įsigyti susijusių kelionės paslaugų rinkinį, nemokumo atveju. Atitinkamai, keliautojas turės teisę būti repatrijuotas, jeigu dėl už keleivių vežimą atsakingo prekiautojo nemokumo įstrigs kelionės tikslo vietoje. Be to, prieš sudarant sutartį, kuria sukuriamas susijusių kelionės paslaugų rinkinys, naudodamasis standartinėmis informacijos formomis prekiautojas turi informuoti keliautoją, kad šis negalės pasinaudoti šios direktyvos suteikiamomis teisėmis, išskyrus apsaugos nemokumo atveju tikslais.

14. Paketo apibrėžtis – deriniai, sudarantys paketą (3 straipsnio 2 dalies b punktas ir 18 konstatuojamoji dalis)

Siekiant palengvinti finansinę ir administracinę naštą mažosioms įmonėms, visų pirma viešbučiams ir nakvynės ir pusryčių paslaugą teikiančioms įmonėms, Taryba paaiškino paketo apibrėžtį.

Visų pirma, paaiškinta, kad atvejai, kai užsakoma papildoma kelionės paslauga, kuri nesudaro 25 % ar daugiau kelionės paslaugų derinio vertės ir nėra svarbi kelionės dalis, arba kai papildoma kelionės paslauga pasirenkama ir įsigyjama tik po to, kai pirma kelionės paslauga jau pradėta teikti, neturėtų patekti į paketo apibrėžtį.

15. Apsauga nemokumo atveju (17 ir 19 straipsniai ir 38–44 konstatuojamosios dalys)

Pagrindiniai Tarybos tikslai buvo veiksminga apsaugos schema ir kad valstybės narės turėtų veiksmų laisvę dėl to, kaip vykdyti apsaugą nemokumo atveju. Todėl tekste nustatyta, kad pagal apsaugos nemokumo atveju schemą turėtų būti numatyta atitinkama aprėptis visomis tikėtinomis aplinkybėmis ir atspindėtas finansinės rizikos dėl prekiautojo veiklos lygis, tačiau ši atsakomybė neturėtų būti neterminuota. Atsakomybė pagal apsaugos nemokumo atveju schemą turėtų būti taikoma tik toms aplinkybėms, kurios atspindi normalų rizikos įvertinimą. Vis dėlto veiksmingos apsaugos nemokumo atveju tikslais neturėtų būti reikalaujama atsižvelgti į mažai tikėtiną riziką, nes nėra pagrįsta tikėtis, kad schemos turėtų apimti nenumatytas išlaidas. Kitas svarbus tikslas buvo išvengti bet kokios nereikalingos finansinės ir administracinės naštos mažosioms ir vidutinėms įmonėms. Šiuo tikslu tekste nurodoma, kad valstybės narės, nustatydamos taisykles dėl apsaugos nemokumo atveju, kurią turi užtikrinti prekiautojai, kiek tai susiję su paketais ir susijusių kelionės paslaugų rinkiniais, turėtų atsižvelgti į specifinę mažesnių bendrovių padėtį.

16. Ikisutartinė informacija (5 straipsnis)

Kalbant apie ikisutartinę informaciją, tekstu siekiama užtikrinti, kad keliautojai gautų būtiną informaciją, kad galėtų priimti pagrįstus sprendimus dėl pasirinkimo, be reikalo neapsunkinant keliautojo ir organizatoriaus pernelyg gausiais informacijos reikalavimais. Todėl Komisijos pasiūlymas buvo supaprastintas, visų pirma išbraukti reikalavimai ikisutartiniame etape suteikti informaciją apie apytikslius laikotarpius, per kuriuos išduodamos vizos, atsižvelgiant į tai, kad šie laikotarpiai labai skiriasi priklausomai nuo keliautojo pilietybės, o tame etape keliautojams tokia informacija nėra labai vertinga. Tačiau Taryba ir EP susitarė dėl nuorodos į bendro pobūdžio informaciją apie su pasais ir vizomis susijusius reikalavimus, įskaitant apytikslius laikotarpius, per kuriuos išduodamos vizos.

17. Apgyvendinimas neišvengiamų ir nepaprastų aplinkybių atveju (13 straipsnio 7 dalis ir 35 konstatuojamoji dalis)

Tekste nurodoma, kad neišvengiamų ir nepaprastų aplinkybių, dėl kurių atidedamas keliautojo grįžimas, atveju lygiavertės kategorijos (jei įmanoma) apgyvendinimas negali viršyti 3 naktų, išskyrus atvejus, kai Sąjungos teisės aktuose numatyta kitaip.

18. Svarbių sutarties sąlygų keitimas (11 straipsnio 2 dalis ir 33 konstatuojamoji dalis)

Svarbių sutarties sąlygų keitimo atveju organizatorius turi informuoti keliautoją apie pagrįstą laikotarpį, per kurį keliautojas turi pranešti organizatoriui apie savo sprendimą, įskaitant pasirinkimą nutraukti sutartį.

19. Kompensacija už neturtinę žalą (14 straipsnio 2 dalis ir 34 konstatuojamoji dalis)

Taryba patvirtino, kad keliautojas turi teisę į bet kokios žalos kompensavimą. Tai apima ir neturtinės žalos kompensavimą, nes konstatuojamojoje dalyje nurodyta, kad kompensacija taip pat turėtų būti teikiama dėl neturtinės žalos, pavyzdžiui, dėl galimybės pasimėgauti kelione ar atostogomis netekimo dėl didelių problemų gaunant atitinkamas kelionės paslaugas.

20. Retkarčiais ir ne pelno tikslais siūlomų paketų ir susijusių kelionės paslaugų rinkinių pašalinimas iš taikymo srities (2 straipsnio 2 dalies b punktas ir 19 konstatuojamoji dalis)

Taryba nusprendė iš šios direktyvos taikymo srities pašalinti retkarčiais ir ne pelno tikslais siūlomus paketus ir susijusių kelionės paslaugų rinkinius, nes tokiais atvejais būtinybė apsaugoti keliautojus yra mažesnė. Tačiau siekiant, kad keliautojai galėtų priimti pagrįstus sprendimus, atitinkama informacija apie tai, kad tokioms paslaugoms ši direktyva nėra taikoma, turėtų būti viešai paskelbta.

21. Dalykinės kelionės (2 straipsnio 2 dalies c punktas)

Šiuo tekstu iš esmės į taikymo sritį neįtraukiamos dalykinės kelionės, neatsižvelgiant į tai, ar tai paketai ar susijusių kelionės paslaugų rinkiniai, įsigytos pagal bendrą sutartį dėl dalykinės kelionės organizavimo tarp prekiautojo ir kito fizinio ar juridinio asmens, veikiančio su jo prekyba, verslu, amatu ar profesija susijusiais tikslais, nes tokioms dalykinėms kelionėms jau taikoma palyginamo lygio apsauga, susijusi su atostogų paketais.

22. Automobilių nuoma (3 straipsnio 1 dalies c punktas)

„Motociklų, kuriems vairuoti pagal Direktyvos 2006/126/EB16 4 straipsnio 3 dalies c punktą būtinas A kategorijos vairuotojo pažymėjimas“, nuoma įtraukta kaip ir „automobilių nuoma“. Ši motociklų kategorija apima tik didesnius motociklus, kurių variklio dydis ar galia neribojama.

23. Telefonu sudarytos sutartys (27 straipsnio 2 dalis)

Taryba supaprastino informacijos reikalavimus, taikomus nuotoliniu ryšiu, įskaitant telefono ryšį, sudarytoms sutartims, pritaikiusi Vartotojų teisių direktyvos 8 straipsnio 6 dalį.

24. Perkėlimas į nacionalinę teisę (28 straipsnis)

Valstybėms narėms bus suteikti 24 ir 30 mėnesių laikotarpiai, atitinkamai skirti direktyvai perkelti į nacionalinę teisę ir pradėti ją taikyti, atsižvelgiant į pasiūlyto teisės akto sudėtingumą ir plataus masto pasekmes, visų pirma nacionalinėms administracijoms ir bendrovėms.

25. I ir II priedai

Siekdama, kad sąvoka „susijusių kelionės paslaugų rinkinys“ taptų veiksminga ir naudinga, Taryba tekstą papildė dviem priedais, kuriuose paprastai ir norminiu būdu paaiškinamos keliautojų ir prekiautojų teisės ir pareigos, susijusios su paketais ir susijusių kelionės paslaugų rinkiniais.

IV. IŠVADA

Rengdama savo poziciją, Taryba visapusiškai atsižvelgė į Komisijos pasiūlymą ir Europos Parlamento per pirmąjį svarstymą priimtą poziciją. Dabartinis tekstas teisingai ir subalansuotai atspindi įvairias nuomones, kurios buvo pareikštos derybose; juo turėtų būti užtikrinta, kad keliautojams ir bendrovėms būtų nustatyta paprasta, bet veiksminga ir ateities reikalavimams pritaikyta sistema, kurios reikalavimų vykdymą vietoje taip pat galima užtikrinti.